Richard Dírer

Richard Dírer (* 26. február 1976, Martin) je slovenský novinár a moderátor, ktorý sa vo svojej činnosti venuje najmä domácej politike a manažovaniu médií.

 Životopis 
Richard Dírer začal svoju žurnalistickú kariéru v slovenskej redakcii Deutsche Welle v roku 1996, po odchode do Nemecka. Na Rýnskej univerzite Friedricha-Wilhelma v tom čase začal študovať politické vedy, romanistiku a nederlandistiku. V Deutsche Welle pracoval ako redaktor a moderátor slovenského vysielania.

Od roku 1997 pravidelne prispieval do vysielania rádia Twist ako korešpondent z Nemecka. V roku 1999 sa spolupráca rozšírila a Dírer sa stal moderátorom spravodajstva rádia Twist. Po svojom návrate na Slovensko v roku 2001 sa v menovanom rádiu zamestnal a stal sa redaktorom a moderátorom Žurnálu rádia Twist.

V roku 2003 nastúpil do do redakcie spravodajstva STV.

Od mája 2006 pracoval v spravodajskej televízii TA3. Začínal ako reportér a moderátor Témy dňa. Neskôr spolu s Ľubou Oravovou moderoval diskusnú politickú reláciu V politike.

Od mája 2008 bol zároveň šéfredaktorom spravodajstva a publicistiky televízie TA3, od roku 2009 aj riaditeľom spravodajstva a publicistiky. Po nezhodách s vtedajším generálnym riaditeľom TA3 Michalom Gučíkom zo spravodajskej televízie TA3 koncom marca 2011 odišiel. Po odchode z TA3 externe pracoval ako konzultant pre komunikáciu a PR agentúry SARIO. V rokoch 20112012 moderoval spolu s A. Vargovou spoločensko-politickú reláciu STV Zoči - Voči a neskôr s A. Paulínyovou reláciu Doslova.

Štyri roky (20122015) viedol rádio Best FM a moderoval spoločensko-politickú diskusnú reláciu Dialógy s Richardom Dírerom. Podieľal sa na volebnej kampani kandidáta Iva Nesrovnala na post primátora Bratislavy, s ktorým spolupracoval aj po jeho nástupe do funkcie.http://bratislava.sme.sk/c/7499923/novy-bratislavsky-primator-nesrovnal-bude-stadion-stanica-aj-mestske-vlaky.html Mestské zastupiteľstvo v septembri 2015 zvolilo Richarda Dírera za člena Dozornej rady BVS ako zástupcu mesta. Od januára do decembra 2016 Richard Dírer pracoval v Kancelárii primátora hl. mesta Bratislava na poste poradcu primátora Iva Nesrovnala.

V januári 2017 Richard Dírer nastúpil na Finančné riaditeľstvo SR na pozíciu riaditeľa Centra komunikácie a podpory v Kancelárii prezidenta finančnej správy, kde okrem externej a internej komunikácie riadil do júla 2021 aj call centrá podpory.

Po finančnej správe pracoval Richard Dírer na pozícii šéfa komunikácie na Národnom centre zdravotníckych informácií. Ešte počas jeho pôsobenia na NCZI ohlásila spravodajská televízia ta3 v marci 2022 jeho návrat na moderátorskú stoličku najsledovanejšej relácie V politike. O rok neskôr sa Richard Dírer stal okrem moderátora V politike aj šéfdramaturgom ta3, pričom jeho úlohou bolo zastrešovať dramaturgiu spravodajstva a publicistiky a prepojenie vysielania spravodajskej televízie a onlinu. Svoj odchod z ta3 oznámil po dvoch rokoch od návratu do spravodajskej televízie, pričom jeho odchod súvisel aj s nezhodami s riaditeľkou spravodajstva Zuzanou Martinákovou, ktorá je manželkou Mariána Bednára, poradcu vtedajšieho predsedu strany Hlas-SD a súčasného prezidenta Petra Pellegriniho. Dírer považoval za problematické, že Martináková nedokázala oddeliť svoj súkromný život od pracovného, čo podľa neho ovplyvňovalo spravodajstvo.

„Nepovažujem za zdravé, keď funkciu riaditeľky spravodajstva a publicistiky vykonáva človek, ktorý je zhodou okolností manželkou poradcu predsedu politickej strany. Najmä vtedy, ak ten človek nedokáže oddeliť svoj súkromný život od pracovného a prenáša veci z neho do spravodajstva. Nie je to pre mňa v poriadku. Nebol som ochotný hádať sa o základných spravodajských princípoch. Nevidel som dôvod utlmovať opozičné tlačovky len preto, že sa na nich politici kriticky vyjadrovali k osobe koaličného prezidentského kandidáta. Rovnako som nebol ochotný tolerovať reči o tom, aby sme sa už v TA3 toľko nevenovali opozičným protestom, lebo to vraj už nikoho nezaujíma," povedal Dírer v rozhovore pre SME.

Richard Dírer sa momentálne venuje moderovaniu talkshow Za oponou s Richardom Dírerom a od roku 2025 aj Bod zlomu s Marekom Vagovičom. Venuje sa aj mediálnym tréningom, PR, konzultantskej činnosti a politickému marketingu.

 Referencie 

 Iné projekty 

Kategória:Slovenskí novinári
Kategória:Slovenskí rozhlasoví moderátori
Kategória:Slovenskí televízni moderátori
Kategória:TA3
Kategória:Slovenské LGBT osobnosti
Kategória:Osobnosti z Martina